Marsaartappels deur Nasa getoetsIn die rolprent, The Martian, plant Mark Watney (gespeel deur Matt Damon) aartappels om aan die lewe te bly. (Grafika: NASA) As mense eendag ’n beduidende ruk op Mars wil woon, sal hulle daar kos moet kan produseer. Die kossoort wat nou deur Nasa getoets word om eendag op Mars aangeplant te word, is die aartappel. Altesaam 65 van die 4 500 aartappelvariëteite word in grond van die Peruviaanse woestyn, wat die naaste ooreenkomste met die grond op Mars toon, aangeplant om te kyk watter die beste in die betrokke grond aard. Daar is reeds vasgestel dat Mars se grond die voedingstowwe bevat wat aartappels benodig. Die aanvanklike eksperimente word by die hoofstad Lima gedoen. Na die mees suksesvolle aartappels gekies is, sal daar ook bepaal word watter die beste onder gesimuleerde Marstoestande kan aanpas. Die navorsers verwag egter nie dat enige die pyp sal kan rook in Mars se ysige klimaat nie, en aanvaar dat dit eendag op Mars in kweekhuise of soortgelyk aangeplant sal moet word. Indien dit sou blyk dat geen tipe aartappel in Marsgrond sal aard nie, sal hidroponika of aerophinika op die proef gestel word. Dan word geen grond gebruik nie en die voedingstowwe word met water of deur die lug toegedien. Lees meer: NASA en Christian Science Monitor